นายกรัฐมนตรีลงพื้นที่ตรวจราชการภาคเหนือตอนล่าง ที่จังหวัดกำแพงเพชร ติดตามความคืบหน้าเกษตรแปลงใหญ่ และการขจัดความยากจน ยืนยันรัฐบาลจะดูแลเกษตรกรให้ดีที่สุด
พลเอกประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม พร้อมด้วย นายจุติ ไกรฤกษ์ รัฐมนตรีว่าการกระทรวงการพัฒนาสังคมและความมั่นคงของมนุษย์ นายสุชาติ ชมกลิ่น รัฐมนตรีว่าการกระทรวงแรงงาน นายชัยวุฒิ ธนาคมานุสรณ์ รัฐมนตรีว่าการกระทรวงดิจิทัลเพื่อเศรษฐกิจและสังคม ลงพื้นที่ตรวจราชการจังหวัดกำแพงเพชร โดยเมื่อนายกรัฐมนตรีมาถึง ได้สักการะศาลหลักเมืองกำแพงเพชร พร้อมรับชมคณะรำตัด พบปะกับประชาชนที่มารอต้อนรับและถือป้ายให้กำลังใจนายกรัฐมนตรี ซึ่งนายกรัฐมนตรีได้กล่าวกับประชาชนว่าจะพยายามทำให้ดีที่สุด จากนั้นไปกราบนมัสการพระธรรมภาณพิลาส เจ้าคณะภาค 4 เจ้าอาวาสวัดคูยาง พระอารามหลวง ที่วัดคูยาง ตำบลในเมือง อำเภอเมืองกำแพงเพชรนายกรัฐมนตรี ตรวจเยี่ยมการบริหารงานกล้วยแปลงใหญ่ ณ บ้านท้องคุ้ง หมู่ 7 ตำบลพุทรา อำเภอคลองขลุง โดยกล่าวชื่นชมการรวมกลุ่มอย่างเข้มแข็งของเกษตรกร ซึ่งทำให้เกิดการเข้าใจถึงปัญหามีความรู้และมีภูมิคุ้มกัน ซึ่งรัฐบาลสนับสนุนเรื่องของการปลูกพืชผัก โดยเฉพาะกล้วยไข่ในพื้นที่ และขอให้ร่วมกันรักษาพัฒนาต่อยอดคิดหาแนวทางว่าจะทำอย่างไรต่อไปในอนาคตเพื่อให้มีรายได้อย่างเพียงพอและยั่งยืน ทั้งนี้ขอให้อนุรักษ์การปลูกกล้วยไข่ต่อไปและขอให้พัฒนาต่อยอดสู่การเป็นผลิตภัณฑ์ต่างๆและใช้ทุกส่วนของกล้วยให้เกิดประโยชน์เพื่อเป็นสินค้า GAP และ GI ต่อไป ซึ่งถือเป็นการปฏิบัติตามนโยบายการเกษตรปลอดภัยและยืนยันว่ารัฐบาลจะหาช่องทางดูแลให้ดียิ่งขึ้น ส่วนเรื่องการแก้ไขปัญหาพื้นที่เพาะปลูก มอบหมายให้เกษตรจังหวัดเข้ามาดูแลและแนะนำเกษตรกรโดยเฉพาะการปลูกพืชแบบผสมผสานและแนวทางปลูกแบบชีวภาพเพื่อลดต้นทุนการผลิตทั้งนี้ นายกรัฐมนตรี จะเดินทางต่อไปตรวจเยี่ยมการดำเนินงานการขจัดความยากจนและพัฒนาคนทุกช่วงวัยอย่างยั่งยืนตามหลักปรัชญาเศรษฐกิจพอเพียง ณ ตำบลบางวัว อำเภอคลองขลุง พร้อมมอบบ้านแก่ผู้ยากไร้ จำนวน 1 หลัง และบ้านที่ดำเนินการเสร็จแล้วแก่ผู้แทน จำนวน 10 หลัง รวมถึงตรวจเยี่ยมการบริหารจัดการน้ำการจัดฐานแหล่งน้ำและการเพิ่มพื้นที่ชลประทานของจังหวัดกำแพงเพชรโดยในรัฐมนตรีจะพบปะกับประชาชนกลุ่มผู้รับผลประโยชน์จากโครงการก่อสร้างฝายชั่วคราวกั้นแม่น้ำปิง